**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO REORGANIZUOTI UŽDARĄJĄ AKCINĘ BENDROVĘ „GATVIŲ APŠVIETIMAS“ PROJEKTO“**

**1. Sprendimo projekto esmė, tikslai ir uždaviniai.**

Sprendimo projektu siekiama pradėti Klaipėdos miesto savivaldybės (toliau – Savivaldybė) valdomos uždarosios akcinės bendrovės reorganizavimo procedūras, siekiant ją prijungti prie Savivaldybės valdomos uždarosios akcinės bendrovės „Klaipėdos autobusų parkas“, tikslu – optimizuoti ir efektyvinti Savivaldybės valdomų bendrovių veiklą, užtikrinti efektyvų ir racionalų savivaldybės turto naudojimą, siekti visuomeninės naudos.

**2. Projekto rengimo priežastys ir kuo remiantis parengtas sprendimo projektas.**

***Teisinis reglamentavimas***

Lietuvos Respublikos akcinių bendrovių įstatymo (toliau – ABĮ) 20 straipsnio 1 dalies 22 punktas nustato *išimtinę visuotinio akcininkų susirinkimo kompetenciją priimti sprendimus dėl bendrovės reorganizavimo, patvirtinti reorganizavimo sąlygas*. Tačiau Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 5.1.2 papunktis nustato, kad „*Tik vadovaudamasis savivaldybės tarybos sprendimais savivaldybės administracijos direktorius užtikrina, kad būtų atlikti teisiniai veiksmai, ar priima procedūrinius sprendimus dėl savivaldybės valdomos įmonės reorganizavimo*.“

Lietuvos Respublikos vietos savivaldos įstatymo 16 straipsnio 2 dalies 21 punktas įtvirtina, išimtinę savivaldybės tarybos kompetenciją – priimti sprendimus dėl savivaldybės valdomų įmonių reorganizavimo.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalies 1 punktas reglamentuoja, kad Savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas.

Minėto įstatymo 9 straipsnis nustato, kad savivaldybių turtas turi būti valdomas, naudojamas ir juo disponuojama vadovaujantis visuomeninės naudos, efektyvumo, racionalumo, viešosios teisės principais. 12 straipsnio 1 dalis įtvirtina, kad Savivaldybėms nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos.

ABĮ 61 straipsnis nustato, kad *bendrovės reorganizuojamos Civilinio kodekso nustatytais būdais*, Bendrovė gali būti reorganizuojama ar dalyvauti reorganizavime tik tuomet, kai visiškai apmokėtas jos įstatinis kapitalas, *reorganizavime gali dalyvauti tik tos pačios teisinės formos bendrovės*.

ABĮ 62 straipsnio 1 dalis įtvirtina, kad Sprendimą dėl reorganizavimo priima kiekvienos reorganizuojamos ir dalyvaujančios reorganizavime bendrovės visuotiniai akcininkų susirinkimai, išskyrus šiame Įstatyme nustatytas išimtis <..>.

ABĮ 68 straipsnio 1 dalis nustato, kad reorganizuotų bendrovių visas turtas, teisės ir pareigos pereina po reorganizavimo veiksiančioms bendrovėms nuo po reorganizavimo tęsiančių veiklą bendrovių pakeistų įstatų įregistravimo juridinių asmenų registre, jeigu reorganizavimo sąlygose nenustatyta kitaip. Turtas, teisės ir prievolės bendrovėms priskiriamos pagal reorganizavimo sąlygas.

Lietuvos Respublikos civilinio kodekso (toliau – CK) 2.95 straipsnio 2 dalis įtvirtina, kad reorganizavimas – tai juridinio asmens pabaiga be likvidavimo procedūros.

CK 2.96 straipsnio 1 dalis įtvirtina, kad sprendimą reorganizuoti juridinį asmenį priima juridinio asmens dalyviai arba teismas įstatymų nustatytais atvejais.

CK 2.97 straipsnio 1, 2, 3 dalys nustato, kad juridiniai asmenys gali būti reorganizuojami jungimo ir skaidymo būdu. Galimi juridinių asmenų jungimo būdai yra *prijungimas* ir sujungimas. *Prijungimas – tai vieno ar daugiau juridinių asmenų prijungimas prie kito juridinio asmens, kuriam pereina visos reorganizuojamo juridinio asmens teisės ir pareigos*.

CK 2.98 straipsnio 1 dalis įtvirtina, kad reorganizavime gali dalyvauti tik tos pačios teisinės formos juridiniai asmenys <..>.

***Pagrindimas***

EBPO rekomendacijose Lietuva skatinama racionalizuoti sektorius, tobulinti paslaugas, optimizuoti kaštus, diegti naujoves, gerinti aptarnavimo kokybę, prieinamumą, greitį, todėl dažnai viešąsias paslaugas teikiančios įmonės yra sujungiamos, reorganizuojamos ar kitaip pertvarkomos.

Nepriklausoma konsultantų bendrovė UAB „Peritus“  atliko UAB „Klaipėdos autobusų parkas“ (toliau- KLAP) ir UAB „Gatvių apšvietimas“ (toliau- GA) reorganizavimo prijungimo būdu vertinimą, kuriuo įvertino KLAP ir GA reorganizavimo prijungimo būdu tikslingumą, argumentus, naudą ir pateikė rekomendacijas sėkmingesniam įgyvendinimui, aptarė galimus modelius, pateikė pasiūlymus ir suformulavo naują viziją (pridedama).

***Strateginiai reorganizavimo tikslai vadovaujantis verslo praktika***:

▪ *Sinergija* - derinant verslo veiklą, bendras veiklos efektyvumas paprastai didėja, o bendrosios išlaidos paprastai mažėja dėl to, kad kiekviena įmonė pasinaudoja kitos įmonės stipriosiomis pusėmis.

▪ *Augimas* - reorganizavimas susijungiant įmonėms, įmonių junginiui gali suteikti naują galimybę didinti rinkos dalį be didesnių sunkumų. Versle sujungiant dvi veiklos sinergijos potencialą turinčias įmones, toks susijungimas paprastai vadinamas horizontaliu susijungimu.

▪ *Tiekimas* - galių stiprinimas tiekimo grandinės kainų nustatyme. Sujungiant įmonę su vienu iš savo tiekėjų ar platintojų, verslas gali pašalinti visą išlaidų pakopą. Tiksliau sakant, pirkdama tiekėją, įmonė gali sutaupyti maržas, kurias tiekėjas anksčiau pridėjo prie savo pajamų. Toks susijungimas vadinamas vertikaliuoju jungimu.

▪ *Konkurencija* - konkurencijos pašalinimas. Daugelis susijungimų ir įsigijimų sandorių suteikia galimybę vienai iš įmonių pašalinti būsimą konkurenciją ir užimti didesnę rinkos dalį.

▪ *Diversifikacija* - verslo įmonių susijungimai, kurie nėra glaudžiai susiję su pagrindine veikla, tačiau tikimasi, kad tokia strategija duos didelį augimą. Diversifikavimo strategija leidžia įmonėms stiprinti kompetencijas skirtingose srityse, mažinti veiklos ir sezoniškumų ar verslo dalies susitraukimo riziką, mažinti kai kurias verslo procesų palaikymo išlaidas, susitiekiant į pagrindines sritis.

***Savivaldybės valdomų įmonių reorganizavimo tikslai, vadovaujantis verslo ir viešojo sektoriaus praktikomis***:

▪ *Efektyvumo didinimas* - bendrųjų kaštų mažinimas, valdymo išlaidų mažinimas, efektyvesnis turto valdymas, greitesnis sprendimų įgyvendinimas, žmogiškųjų ir finansinių išteklių efektyvesnis panaudojimas, greitesnis problemų identifikavimas ir šalinimas.

▪ *Subordinacijos mažinimas* - paprastesnis bendrųjų išteklių valdymas, greitesnis sprendimų priėmimas, paprastesnis ir kokybiškesnis klausimų derinimas.

▪ *Paslaugų plėtra* - autobusų parko elektrifikavimas, elektros įkrovos stotelių plėtra ir priežiūra, savavaldžių autobusų įvedimas, bendros miesto transporto ir eismo koordinavimo dispečerinės sukūrimas, viešųjų erdvių vaizdo kamerų ir greičio matuoklių eksploatavimas, Klaipėdos miesto išmanusis eismo valdymas.

▪ *Bendra strategija* - reorganizuojant įmones siekiama gauti didelę ilgalaikę naudą visai miesto eismo, gyventojų mobilumo, viešojo transporto stiprinimo ir prioretizavimo sistemai. Dviejų, artimas veiklas vykdančių, įmonių reorganizavimas leis užtikrinti bendrą tikslų siekimą.

▪ *Sustambinimo siekis* - stipresnės vadybinės komandos sutelkimas, sezoninio, ciklinio ir krizinio laikotarpio suvaldymas, geresnė paslaugų kokybė, lengvesnis darbuotojų pritraukimas, sudėtingesnių / naujų paslaugų atsiradimas, geresnės skolinimosi sąlygos.

***Siekiamas efektas: nauda***

* Išlaikomas veiklos procesų darbuotojų skaičius
* Elektrinių autobusų parko plėtra ir racionalus miesto elektros tinklų panaudojimas autobusų įkrovos maršrutuose užtikrinimui
* Išlaikomos ir sustiprinamos įmonių sukauptos kompetencijos
* Sujungiamas ir efektyviau išnaudojamas įmonių turtas
* Išlaikomi visi prisiimti įmonių įsipareigojimai
* Padidinama nauda miestiečiams, stiprinant viešųjų paslaugų kokybę
* Saugumo mieste bei nutolusiose viešojo transporto stotelėse užtikrinimas
* Miesto oro taršos mažinimo ir darnaus judumo mieste priemonių diegimas

***Siekiamas efektas: numatomi sutaupymai iš bendrosios administracinės veiklos ir pagrindinės veiklos***

* Mažėja sąrašinių darbuotojų skaičius ir užimtų pareigybių skaičius
* Mažėja Kolegialaus valdymo organo narių skaičius
* Mažėja nepriklausomų valdymo organo narių, kuriems mokamas atlygis, skaičius
* Galimi sutaupymai iš nuosavybės teise valdomo ir įmonės pagrindinei veiklai naudojamo NT (galimybė išnuomoti administracinį pastatą ir teritoriją, esančius adresu Rūtų g. 6, Klaipėda)

***Siekiamas efektas: geresni*** ***įmonės finansiniai veiklos efektyvumo rodikliai***

***Siekiams efektas: nauja organizacinė struktūra***

* Mažėja darbuotojų - 13
* Mažėja valdybos narių - 5

***Siekiamas efektas: pridėtinės vertės ir paslaugų suderinamumas***

* Bendros miesto dispečerinės valdymas
* Papildomų kamerų įrengimas autobusų stotelėse
* Stotelių modernizavimas (Wi-Fi zonos, telefonų įkrova)
* Viešojo transporto judėjimo analizė ir išmanusis valdymas
* Elektrinių autobusų pakrovimo stotelių infrastruktūros mieste plėtra ir priežiūra
* Oro taršos matuoklių infrastruktūros plėtra mieste
* Veikla nukreipta į viešojo transporto prioretizavimą
* Autobusuose įrengtų vaizdo kamerų pajungimas į bendrą dispečerinę
* Autobusų vairuotojų įtraukimas į pravažumo ir eismo reguliavimo gerinimo procesus
* Autobusų vairuotojų įtraukimas pranešant apie gedimus
* Mobilių oro taršos matavimo prietaisų ant autobusų įrengimas ir centralizuotas stebėjimas
* Stiprus Remonto dirbtuvių cechas
* Pilotinis keleivių vežimo savavaldžiu elektriniu transportu projektas

***Siekiamas efektas:***

***Veiklos vizija*** *-* Inovacijomis veiklą grindžianti, aukštų kokybinių standartų viešąsias paslaugas keleivių pervežimo ir miesto priežiūros srityje teikianti, aukščiausius veiklos skaidrumo, ekologiškumo, saugumo bei socialinės atsakomybės standartus veikloje įgyvendinanti bendrovė.

***Misija*** - patogaus, draugiško aplinkai, ekonomiško, prieinamo ir saugaus susisiekimo mieste užtikrinimas.

***Vertybės*** *-* Ištikimybė visuomenės interesams ir veiklos skaidrumas. Ekologija. Saugumas. Inovacijos. Kompetencija. Kokybė.

***Vertės kūrimas*** - bendra strateginė kryptis, efektyvus ir skaidrus valdymas.

***Strateginės kryptys*** - efektyvumo didinimas, subordinacijos mažinimas, paslaugų plėtra, bendras, kryptingas darbas, stambi ir finansiškai tvari įmonė.

***Siekiamas efektas: darnaus judumo plano priemonių įgyvendinimas*** - Įmonių reorganizavimas jungimo būdu leis kryptingai ir bendrai vystyti pagrindines darnaus judumo Klaipėdos mieste strategines kryptis:

* Viešojo transporto skatinimas
* Nulinės emisijos transporto rūšių plėtojimas
* Automatinė šviesoforų valdymo ir reguliavimo sistemos, kuri visus šviesoforų laikus parenka remdamasi esamų transporto srautų duomenimis, gautais iš transporto jutiklių (detektorių) įrengimas
* Darnus technologinės inžinerinės eismo saugos didinimas
* Informacinių transporto sistemų naudojimas eismo saugumui didinti
* Energijos vartojimo efektyvumo didinimas, skatinant alternatyvių energijos šaltinių (degalų) naudojimą transporte, sukuriant tam reikalingą infrastruktūrą
* Pagalba Klaipėdos miesto savivaldybei kuriant modelį, kuris nustatytų miesto viešojo transporto sektoriaus išmetamųjų ŠESD kiekio mažinimo politiką ir priemones, siekiant darnaus judumo plane nustatytų tikslų.

***Siekiamas efektas: prioriteto teikimas viešajam transportui*** - naujas požiūris: prioriteto teikimas draugiškam aplinkai visuomeniniam transportui mieste:

* Autobusų parko elektrifikavimas
* Esamų elektros tinklų išnaudojimas elektrinių autobusų ir kito elektra varomo transporto įkrovų stotelėms įrengti
* Dinaminis šviesoforų valdymas
* Transporto eilių valdymas
* Eismo stebėjimas autobusuose įrengtomis kameromis ir perdavimas į valdymo pultą
* Spūsčių mažinimas
* Kertančiųjų gatvių valdymas
* Elektroninių kelio ženklų, nukreipiančių į laisvas parkavimo vietas turinčias aikšteles centrinėje miesto dalyje įrengimas
* Dviračių saugyklų bei takų plėtra
* Vartotojui patogios vieningos aplikacijos sukūrimas

***Įmonių reorganizavimo sprendimai:***

▪ Sumažinti įmonių bendruosius administravimo kaštus siekiama iš veiklos efektyvinimo ir mažesnio įmonių valdymo aparato. Didžioji dalis darbuotojų, ypač specialistų savo sukauptą kompetenciją ir įgūdžius stiprins per naujus įgūdžius įgyjamus dėl įmonių jungimo. Dėl glaudesnio bendradarbiavimo pagreitės procesai, atsiras kokybiškesnių paslaugų, dėl panašaus veiklos pobūdžio atsiras sinergija geresniam darbų vykdymui.

▪ Jungiant įmones vienas iš pagrindinių tikslų yra išlaikyti darbuotojus, išlaikyti esamas paslaugas ir kompetencijas, dėl veiklų sinergijos greičiau, pigiau ir darniau įgyvendinti darnaus judumo plano priemones.

▪ Reorganizavimo procesas jungiant įmones nukreiptas į organizacinės struktūros bei turto valdymo optimizavimą, kaštų mažinimą, paslaugų gerinimą ir naujų plėtojimą. Siekiant užtikrinti sklandų reorganizavimo procesą planuojama iš įmonių specialistų, suvokiančių atskirų jungiamų įmonių specifinius veiklos ypatumus, sudaryti komandą, atsakingą už sklandų procesą.

▪ Potencialiai jungiamose įmonėse yra vienoda finansų apskaitai naudojama programinė sistema, kas leidžia greitai ir išvengiant klaidų atlikti finansinių duomenų apjungimą.

▪ Šiuo metu abiem potencialiai jungiamoms įmonėms vadovauja tas pats vadovas. Įmonių komandoms vadovas-darbuotojas adaptacijos fazė yra pasibaigusi. Vadovui per šį vadovavimo abiem įmonėms laikotarpį, abi įmonės yra pažįstamos iš vidaus, valdomos galimos rizikos.

▪ Įmonėms jau kurį laiką vadovauja vienam vadovui pavyko pažinti įmonių vidinę kultūrą, darbuotojus, įvertinti darbuotojų kompetencijas bei galimas rizikas dėl nesuderinamumo. Reorganizuojant įmones sujungimo būdu bus užtikrintas žmogiškųjų išteklių išlaikymas, paslaugų vykdymo tęstinumas, išlaikant ir motyvuojant atskirų jungiamų įmonių specifinių veiklos ypatumų specialistus.

***Išvados: įmonių reorganizavimo prijungimo būdu teisinis-vadybinis vertinimas***

* Įgyvendinamos EBPO rekomendacijos Lietuvai
* Įgyvendinami Lietuvos viešojo sektoriaus gerosios valdysenos principai
* Įgyvendinami Klaipėdos miesto darnaus judumo plano tikslai
* Prisidedama prie Nacionalinės susisiekimo plėtros 2014–2022 metų programos įgyvendinimo
* Abiejų įmonių 100 % akcijų valdytojas yra Klaipėdos miesto savivaldybė
* Abiejų įmonių veikla yra inžinerinio –techninio pobūdžio, įmonėse dirba tų pačių kompetencijų specialistai (eketromechanikai; dispečeriai; autošaltkalviai; suvirintojai)

Abi įmonės naudoja vienodą finansų apskaitos sistemą.

***Išvados: įmonių reorganizavimo prijungimo būdu ekonominis vertinimas***

* Išlaikomas darbuotojų skaičius (mažinant tik valdybos ir administracijos darbuotojų skaičių)
* Elektrinių autobusų parko plėtra ir elektros tinklų išnaudojimas įkrovos stotelėms įrengti
* Išlaikomos ir sustiprinamos įmonių kompetencijos
* Išlaikomi visi prisiimti įmonių įsipareigojimai ir turtas
* Viešųjų paslaugų kokybės gerinimas, kaštų mažinimas
* Darnaus judumo plano priemonių įgyvendinimo suderinamumas

***Optimalus reorganizacijos įgyvendinimo terminas nuo 6 iki 12 mėn.***

**3. Kokių rezultatų laukiama.**

Optimizuoti ir efektyvinti Savivaldybės valdomų bendrovių veiklą, užtikrinti efektyvų ir racionalų savivaldybės turto naudojimą, siekti visuomeninės naudos.

**4. Sprendimo projekto rengimo metu gauti specialistų vertinimai.**

Aukščiau minėtos nepriklausomos konsultantų bendrovės UAB „Peritus“ vertinimas.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybės valdomų bendrovių veiklos optimizavimas ir efektyvinimas, efektyvus ir racionalus savivaldybės turto naudojimo užtikrinimas, visuomeninės naudos siekimas.

Teikiame svarstyti šį sprendimo projektą.

PRIDEDAMA: UAB „Peritus“ vertinimas.

Turto skyriaus vedėjas Edvardas Simokaitis